**Augstskolu absolventu monitorings**

# **Metodoloģija īsumā**

Lai sagatavotu kopsavilkuma tabulas atbilstoši 2019. gada 25. jūnija Ministru kabineta noteikumiem Nr. 276 „Valsts izglītības informācijas sistēmas noteikumi” Centrālā statistikas pārvalde (Pārvalde) sagatavo individuāla līmeņa datu bāzi, kur personu līmenī tiek piekārtota nepieciešamā informācija.

# **Ienākumi**

Dati par ienākumiem tiek gatavoti par gadu, izmantojot no Valsts ieņēmumu dienesta (VID) saņemtos datus.

Lai aprēķinātu katra augstskolas absolventa ienākumus pārskata gadā tiek izmantoti VID dati:

1. Gada ienākumu deklarācija (D deklarācijas apliekamie un neapliekamie ienākumi);
2. Mikrouzņēmumu nodokļa deklarācija (4 ceturkšņu datnes);
3. Deklarācija par ienākumu no kapitāla DK;

Ja persona nav iesniegusi Gada ienākumu deklarāciju:

1. Paziņojums par fiziskajām personām izmaksātajām summām (bet neizmanto datus par darba algu vai ienākumiem no uzņēmuma līguma, tiem izmanto nākamo);
2. Darba devēja ziņojums (12 mēnešu datnes);
3. Pašnodarbinātā ziņojums (4 ceturkšņu datnes);
4. Mikrouzņēmumu nodokļa deklarācija (4 ceturkšņu datnes);
5. Deklarācija par ienākumu no kapitāla DK;
6. Sezonas laukstrādnieku ziņojums (6 mēnešu datnes);
7. Iedzīvotāju ienākuma nodokļa pārskats par fiziskās personas – nerezidenta gūtajiem ienākumiem un samaksāto nodokli Latvijas Republikā.

Tiek gatavoti dati par kopējiem ienākumiem pārskata gadā. Netiek papildus piekārtots, kāda veida ienākums saņemts, vai ir maksāti nodokļi, kurā darbavietā (tā var būt gan pamata, gan papildus darba vieta), vai strādāts pilnu vai nepilnu laiku u. tml.

# **Ekonomiskās aktivitātes statuss**

Dati par ekonomiskās aktivitātes statusu, nodarbinātību (profesiju, NACE) tiek gatavoti atbilstoši KOMISIJAS ĪSTENOŠANAS REGULAI (ES) 2017/543, kas attiecībā uz tematu un to dalījumu tehniskajām specifikācijām paredz noteikumus, kas vajadzīgi, lai piemērotu Eiropas Parlamenta un Padomes Regulu (EK) Nr. 763/2008 par iedzīvotāju un mājokļu skaitīšanu.

(<https://eur-lex.europa.eu/eli/reg_impl/2017/543/oj/?locale=LV>)

**Ekonomiskās aktivitātes statuss** tiek definēts:

Nodarbinātie

Bezdarbnieki

Ekonomiski neaktīvie (pensijas vai kapitāla ienākumu saņēmēji, studenti u.c.)

Informācija tiek gatavota par situāciju novembra mēnesī (pēc Pārvaldes 2021. gada tautas skaitīšanas metodoloģijas nodarbinātos nosaka **novembra** mēnesī). Netiek atsevišķi gatavota informācija par gadu kopumā (izmaiņām gada laikā) – piemēram, persona daļu gada bijis bezdarbnieks, bet daļu nodarbināts.

Nodarbinātības statuss tiek noteikts atbilstoši informācijai VID datos, kā arī papildus tautas skaitīšanai apkopotajiem datiem no citiem reģistriem (par personām, kas var neparādīties VID datos).

Informācija par bezdarbniekiem tiek piekārtota no Nodarbinātības valsts aģentūras datiem (arī pārskata gada beigās).

! Ja persona ir students vai pensionārs, invalīds, bet vienlaikus arī nodarbināts, tad nodarbinātības statuss būs primārais.

# **Profesija, nozare**

Personu klasifikācija tematu “Profesija”, “Nozare” dalījumos pamatojas uz vienu un to pašu darbu. Personas, kuras strādā vairākus darbus, klasificē profesijā, pamatojoties uz galveno darbu, kuru nosaka no VID datiem:

1. pēc darbā pavadītā laika vai, ja nav norādīts,

2. pēc saņemtajiem ienākumiem.

Sākot ar nodarbinātības datiem 30.11.2019. gadā papildus veiktas korekcijas 84. nozarē (Valsts pārvalde un aizsardzība; obligātā sociālā apdrošināšana) pašvaldību iestādēs nodarbinātajiem, veicot korekcijas atbilstoši darba vietai (piemēram, pašvaldības pirmsskolas iestādēs nodarbinātos koriģējot uz 85. nozari).

# **Papildus informācija**

Papildus tiek piekārtota informācija vai persona ir emigrants - persona, kura izbrauc uz citu valsti pastāvīgās dzīvesvietas maiņas nolūkā vai vismaz uz vienu gadu (persona, atbilstoši Pārvaldes novērtējumam, ir ietverta emigrantos), lai būtu iespējams novērtēt absolventu skaitu, kas pēc studijām pamet Latviju.

Emigrācijas novērtējums tiek sagatavots atbilstoši Pārvaldes sagatavotajam iedzīvotāju skaita un migrācijas novērtējumam (<https://www.csb.gov.lv/lv/statistika/statistikas-temas/iedzivotaji/migracija/tabulas/metadati-iedzivotaju-ilgtermina-migracija>)

Atsevišķi norādīts absolventu skaits ar īsajām (līdz 364 dienām) un garajām (365 dienas un ilgāk) uzturēšanās atļaujām absolvēšanas gadā. Informācija par uzturēšanās atļaujām piekārtota atbilstoši informācijai Pilsonības un migrācijas lietu pārvaldes Iedzīvotāju reģistrā.

Ja absolventam VIIS sistēmā nav ievadīts personas kods, tad piekārtot informāciju no citiem reģistriem nav iespējams (personas parādās pie ‘trūkst informācijas), kā arī informācija netiek piekārtota personām, kurām ir īstermiņa uzturēšanās atļaujas.

Sākot ar datiem par 2019. gadu piekārtota informācija, vai absolvents dibinājis uzņēmumu un dibināto uzņēmumu skaits (neatkarīgi no dibināšanas gada; ieskaitīti arī uzņēmumi, kad dibināti pirms augstskolas absolvēšanas; pastāvošie uzņēmumi uz datu sagatavošanas brīdi), kā arī, vai absolventam pieder kapitāldaļas (neatkarīgi no to skaita un uzņēmumu skaita). Pie dibināto uzņēmumu skaita ir pieļaujami uzņēmumu dubultnieki, kad divas vai vairākas personas no absolventu saraksta (viena gada, augstskolas, vai programmas koda līmenī) ir dibinājušas kopīgi vienu uzņēmumu. Šajā gadījumā konkrētais uzņēmums tiek pieskaitīts pie visu dibinātāju dibināto uzņēmumu skaita.

# **Vidējie ienākumi un ienākumu mediāna**

Vidējie ienākumi un ienākumu mediāna tiek rēķināti ņemot vērā tikai nodarbinātās personas. Vidējie ienākumi un ienākumu mediāna no sākuma tiek aprēķināta augstskolai, tad programmas kodam ar 2 zīmēm un tad pilnajam programmas kodam. Aprēķins tiek veikts ar SPSS *Agregate* funkciju attiecīgi “*Mean*” un “*Median*”.

# **Fizisko personu datu aizsardzība**

Nodrošinot fizisko personu datu aizsardzību, tiek piemērots sekojošs datu atspoguļošanas algoritms:

-ja datu vienībā (ko veido: augstākās izglītības iestāde, absolvēšanas gads, absolvētās programmas kods) ir mazāk kā 5 absolventi: neatrāda datus detalizācijās

-ja datu vienībā mazāk kā 5 nodarbinātie absolventi, neatrāda datus par nodarbinātību, t.sk., profesijās, nozarēs; deklarēto dzīvesvietu, vidējiem ienākumiem;

-ja datu vienībā mazāk kā 30 nodarbināti absolventi, neatrāda absolventu vidējos ienākumus;

-absolventiem- doktoriem (programmas kods sākas ar “51”), neatrāda datus par vidējiem ienākumiem.

Netiek atrādīti arī sensitīvie dati (dzimums, vecums, u.c.), kā arī dati, kas iegūti absolventu monitoringa ietvaros, bet kuru publiskošanu neparedz normatīvais regulējums.

Projekta “VIIS attīstība – izglītības monitoringa sistēma” Nr.2.2.1.1./17/I/019 ietvaros izstrādāts Absolventu monitoringa rīka tehnoloģiskais risinājums, kas publicēts Valsts izglītības informācijas sistēmas publiskajā portālā <https://www.viis.gov.lv/monitoringa-riki>, veidots kā VIIS datu analītikas rīkā izstrādāts datu pārskats, kura datus ir iespējams arī lejupielādēt, lai nodrošinātu iespēju portāla lietotājiem ērti un intuitīvi iegūt informāciju par izglītības kvalitātes raksturojošiem rādītājiem.

Ja augstākās izglītības iestādēm un citiem interesentiem ir nepieciešami papildus dati, lūgums vērsties Izglītības un zinātnes ministrijā; pētniekiem dati pieejami mikrodatu līmenī Centrālajā Statistikas pārvaldē, <https://stat.gov.lv/lv/petniecibai/katalogs>.